Kõigepealt asus "Sakala" teravalt arvustama väärnähtusi, mis eesti ühiskondlikku arengut kammitsas hoidsid, nagu teoorjust, mis hoolimata selle ametlikust lõpetamisest kohati siiski veel suurel määral edasi kestis, mõisnikkude laialisi  eesõigusi, saksa soost ühiskondliku koorekihi kõrkust, kirikuõpetajate ta­gurlust, uhkust ning rahvavaenulisust jne., astudes seejuures igalpool kartmatult ja tuliselt eesti rahvusliku liikumise, seda kandvate ühiskonnakihtide ja eesti rahvusliku au eest välja. See arendatud ühiskondlik-poliitiline programm haaras eesti ühis­konna pea kõiki olulisemaid päevaküsimusi ja mõjustas nende käsitlemist paljude aastate jooksul.